text: Rødt kort er utilgiveligt
  24 september 2012 kl. 06.35
  Martin Spelmann kalder holdkammerats røde kort for utilgiveligt efter 2-2-kampen mellem AC Horsens og OB.
  AC Horsens spillede søndag 2-2 mod OB hjemme på Casa Arena. Og det var hjemmeholdets Martin Spelmann langt fra tilfreds med.
  - Vi havde fuldstændig styr på OB i rigtig, rigtig mange situationer i kampen, og de kunne overhovedet ikke kontrollere os oppe foran. Og igen står vi her. Jeg synes, det er pivringe, at vi igen lukkede to mål ind efter at have været foran, siger Spelmann til TV2 Sport.
  Horsens var en mand i undertal i 50 minutter, efter Morten Rasmussen pådrog sig sit andet gule kort fem minutter før pausen.
  - Også det, at vi fik et rødt kort, der solgte hele holdet, er utilgiveligt. Især når vi et eller andet sted havde fuldstændig styr på dem og bare skulle køre den hjem.
  - Det er frustrerende, for det er det samme som i sidste uge i Brøndby, hvor vi også gav et par dumme mål væk.
  - Det er irriterende, når vi er så gode oppe foran, at så skal modstanderen bare have to chancer, og så ligger bolden stort set i vores mål, lyder det fra Martin Spelmann.
  AC Horsens har 15 point efter 10 kampe. Det samme har OB.
  